

2025. gada 5. februārī

**“Vivi” tīmekļvietnē un mobilajā lietotnē ieviesta virkne funkcionalitātes uzlabojumu; padarīta ērtāka piekļuve informācijai personām ar īpašām vajadzībām**

**Vilciena pasažieru pārvadātājs “Vivi” uzlabojis savas tīmekļvietnes un mobilās lietotnes funkcionalitāti, ieviešot iespēju skatīt maršruta pieturu sarakstu, iegūt informāciju par reisā pieejamajiem pakalpojumiem un vides piekļūstamību, kā arī kārtot reisus pēc pasažieru atlasītiem kritērijiem.**

Turpinot darbu pie e-biļešu tirdzniecības platformu lietojamības pilnveidošanas un pakalpojumu piekļūstamības veicināšanas, pārvadātājs “Vivi” ieviesis virkni funkcionalitātes uzlabojumu tīmekļvietnē un mobilajā lietotnē, tajā skaitā padarot ērtāku piekļuvi informācijai personām ar īpašām vajadzībām.

Lai informētu pasažierus par braucienā pieejamajiem pakalpojumiem, “Vivi” tīmekļvietnē un mobilajā lietotnē katram no reisiem pieejama izvērsta skata funkcionalitāte, kas satur informāciju gan par maršrutā esošajām pieturām un vilciena atiešanas laiku no tām, gan par dažādiem ar servisu un vides piekļūstamību saistītiem aspektiem. Piemēram, šobrīd par katru no reisiem pieejama informācija, vai izvēlētajā braucienā pasažieru iekāpšana vilcienā un izkāpšana no tā ir nodrošināta vienā līmenī ar pasažieru platformu, tajā skaitā, vai iekāpšana un izkāpšana ir nodrošināta personām ar īpašām vajadzībām. Tāpat pasažieri var iegūt informāciju, vai vilcienā pieejama gaisa kondicionēšana, bezvadu internets, velosipēdu pārvadāšana un citi pakalpojumi.

Papildus tam “Vivi” tīmekļvietnē un mobilajā lietotnē ieviesta iespēja veikt reisu kārtošanu, atlasot ātrākos vai lētākos reisus. Savukārt tie reisi, kuros nepieciešama pārsēšanās citā vilcienā, piemēram, elektrovilciena un dīzeļvilciena kombinētajā reisā maršrutā Rīga – Daugavpils, atzīmēti ar speciālu tranzīta biļetes ikonu un paskaidrojumu, kurā pieturā pārsēšanās jāveic.

“Esam veikuši uzlabojumus, lai turpmāk pasažieriem informācija par braucienu un tā laikā pieejamajiem pakalpojumiem biļetes iegādes brīdī būtu daudz pilnvērtīgāka un pieejamāka, īpaši padomājot par tiem braucējiem, kuriem piekļūstamības jautājums ikdienā ir daudz aktuālāks. Vienlaikus darbs pie mūsu e-platformu funkcionalitātes pilnveidošanas noteikti neapstāsies, un dažādus ar tīmekļvietnes un mobilās lietotnes lietojamību saistītus uzlabojumus būs iespējams sagaidīt arī turpmāk,” norāda AS “Pasažieru vilciens” valdes priekšsēdētājs Raitis Nešpors.

Tāpat jauna funkcionalitāte nodrošināta reģistrētajiem lietotājiem, kuriem izveidots konts “Vivi” mobilajā lietotnē un tīmekļvietnē, – izmantojot KLIX apmaksas metodi, lietotājiem ir iespēja saglabāt maksājuma kartes datus ātrākai un ērtākai apmaksas veikšanai par elektroniskās biļetes iegādi. Sistēma paredz iespēju norēķināties ar lietotāja kontam piesaistītu maksājuma karti, nepieprasot no jauna ievadīt kartes datus.

Lai izmantotu “Vivi” tīmekļvietnes un mobilās lietotnes jaunās iespējas, aicinām veikt “Vivi Latvija” mobilās lietotnes atjaunināšanu.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” ir lielākais pasažieru pārvadātājs pa dzelzceļu Baltijā, kas veic pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2024. gadā tika pārvadāti 19,44 miljoni pasažieru. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv